Għall-ħabta tad-09.20, il-Pulizija ġiet infurmata li kien għadu kemm seħħ inċident fiż-żona magħrufa bħala Ras ir-Raħeb, il-Baħrija limiti tar-Rabat. Il-Pulizija mid-Distrett marru fuq il-post u minn stħarriġ preliminari li sar, irriżulta li raġel ta' 71 sena, residenti r-Rabat, għal xi raġuni safa' milqut minn tractor tat-tip Massey Ferguson waqt li kien qiegħed jaħdem fl-għalqa. Jidher li x'aktarx, ftit qabel seħħ l-inċident, ir-raġel kien qiegħed jopera l-istess tractor. Fuq il-post issejħet ambulanza li ħadet lill-vittma l-Isptar Mater Dei sabiex jingħata l-kura għall-ġrieħi gravi li sofra. Bil-każ ġie infurmat il-Maġistrat tal-Għassa Dr A Vella LL.D li ħatar diversi esperti sabiex jassistuh fl-inkjesta li ġiet appuntata. L-investigazzjonijiet tal-Pulizija għadhom għaddejjin.